C 132/58
LT
Europos Sąjungos oficialusis leidinys
2023 4 14
2022 m. spalio 5 d., trečiadienis
T.
kadangi miškų naikinimas, žemės grobimas ir gamtos išteklių pereikvojimas ir gavyba, įskaitant organizuotų nusikalstamų grupių vykdomą veiklą, daro didelį poveikį upių ir ežerų vandens lygiui, keičia vandens ciklą ir prisideda prie upių ir ežerų džiūvimo, taip pat prie naudojamų teritorijų taršos;
U.
kadangi gėlo vandens ekosistemos, nors apima mažiau nei 1 proc.
Žemės paviršiaus, suteikia prieglobstį daugiau kaip 10 proc. visų rūšių ir subtilios biologinės įvairovės; kadangi apie 70 proc. gėlo vandens yra sunaudojama žemės ūkiui, o likusioji dalis (19 proc.) tenka pramonei, visų pirma maisto, tekstilės, energetikos, gamybos pramonės, chemijos, farmacijos bei anglių kasybos sektoriams, taip pat buitinėms reikmėms (11 proc.), įskaitant žmonėms vartoti skirtą vandenį;
V.
kadangi sveikos ekosistemos sudaro sąlygas pagerinti vandens kiekį ir kokybę, kartu didinant atsparumą klimato kaitai;
W. kadangi žemės ūkyje suvartojamas didžiausias kiekis pasaulio gėlo vandens išteklių; kadangi trečdalis ariamosios žemės visame pasaulyje naudojama gyvuliams šerti; kadangi 2020 m.
FAO ataskaitoje „Padėtis maisto produktų ir žemės ūkio srityje.
Su vandeniu susijusios problemos žemės ūkio sektoriuje“ teigiama, kad maisto produktyvumą ir kaimo pajamas galima gerokai padidinti investuojant į naujas drėkinimo sistemas arba pritaikant ir modernizuojant esamas sistemas ir kad tai turėtų būti derinama su geresne vandentvarkos praktika, įskaitant geresnę žemės ūkio praktiką; kadangi žemės grobimas daro neigiamą poveikį vandens prieinamumui ir kokybei, dėl jo iš vietos bendruomenių atimama prieiga prie vandens išteklių ir pažeidžiama jų žmogaus teisė į geriamąjį vandenį;
X.
kadangi energetikos sektoriuje šiuo metu suvartojama 10 proc. pasaulyje išgaunamo vandens ir kadangi prognozuojama, jog iki 2040 m. energetikos sektoriuje sunaudojamo vandens dalis sieks apie 60 proc.;
Y.
kadangi piktnaudžiaujanti ir daugeliu atvejų nelegali gavybos pramonė daro ženklų poveikį paviršinių ar požeminių vandenų ištekliams, prisideda prie ledynų, miškų, šlapžemių, upių ir kitų žmonėms vartoti būtinų vandens šaltinių taršos ir naikinimo;
Z.
kadangi tekstilės pramonė yra vienas daugiausiai vandens sunaudojančių pramonės sektorių pasaulyje ir kadangi drabužiai ir tekstilė gaminami kai kuriuose ypač dideliu vandens trūkumu pasižyminčiuose regionuose; kadangi ši pramonės šaka laikoma antra taršiausia pramonės šaka pasaulyje ir didelė šios taršos dalis patenka į vandenį; kadangi Komisija per pirmąjį 2022 m. ketvirtį planuoja priimti ES tvarios tekstilės strategiją, kuria siekiama prisidėti prie ES pažangos pereinant prie žiedinės ekonomikos, kurią įgyvendinus tekstilės gaminiai turėtų būti kuriami taip, kad būtų tvaresni, pakartotinio naudojimo, lengvai pataisomi, perdirbami ir efektyvūs energijos požiūriu;
AA.
kadangi augantis vandens poreikis skatina vandens išteklių pereikvojimą ir kadangi dėl savo trūkumo vanduo tapo daug ginčų sukeliančiu ištekliumi; kadangi, remiantis Jungtinių Tautų duomenimis, pasaulyje esama apie tris šimtus teritorijų, kuriose iki 2025 m. gali kilti konfliktai dėl vandens;
AB.
kadangi siekis išsaugoti vandens išteklius yra puolamas ir daugelyje valstybių vandens kokybei daroma žala kriminalizuojama; kadangi pastaraisiais metais aplinkos ir teisės į vandenį gynėjai vis dažniau tapo puldinėjimų objektu, įskaitant žudymo, pagrobimo, kankinimo, smurto dėl lyties, grasinimo, bauginimo, priekabiavimo, šmeižto kampanijų, kriminalizavimo, teisminio priekabiavimo prie jų ir priverstinio jų iškeldinimo atvejus, ir kadangi reikia skubiai ir aktyviai juos remti ir apsaugoti jų gyvybes bei užtikrinti jų saugumą; kadangi keli Sacharovo premijos už minties laisvę finalininkai puolami dėl savo vaidmens ginant vandenį ir bendras gėrybes; kadangi asmenys, ginantys Guapinolio upės vandens išteklius, buvo kalinami daugiau kaip dvejus metus prieš juos paleidžiant; kadangi Lolita Chávez ketverius metus gyvena tremtyje dėl to, kad gynė Iximulew (Gvatemala) esančią teritoriją nuo hidroenergijos įmonių veiklos; kadangi 2016 m. dėl to, kad gynė Blanco ir Gualcarque upes, buvo nužudyta Berta Cáceres, o asmenys, užsakę šį nusikaltimą, dar nėra nubausti;
AC. kadangi, remiantis organizacijos „Global Witness“ duomenimis, daugiau nei trečdalis 2015–2019 m. nužudytų žemės ir aplinkos gynėjų pasaulyje priklausė čiabuvių bendruomenėms, kurių gebėjimai žemės ir vandens valdymo srityje yra ypač svarbūs, siekiant įveikti klimato krizę ir biologinės įvairovės nykimą;
AD. kadangi galingi žemę užimantys subjektai dažniausiai naudoja prieigos prie vandens panaikinimo ir vandens infrastruktūrų išardymo taktiką, siekdami prisijungti užimtas teritorijas ir iškeldinti gyventojus iš jų žemių;